CELEX: 52015PC0460
Language: bg
Date: 2015-09-17
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно въвеждането на спешни автономни търговски мерки по отношение на Република Тунис

ЕВРОПЕЙСКА КОМИСИЯ
            Брюксел, 17.9.2015
            COM(2015) 460 final
            2015/0218(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            относно въвеждането на спешни автономни търговски мерки по отношение на Република Тунис
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Настоящата рамка за търговските отношения между Европейския съюз и Република Тунис (наричана по-долу „Тунис“) се основава на Евро-средиземноморското споразумение за асоцииране (наричано по-нататък „Споразумението“), подписано през 1995 г. Споразумението влезе в сила през 1998 г. и постави основите за създаването на зона за свободна търговия, включително постепенна либерализация в областта на селското стопанство. Тунис и ЕС са на път да започнат преговори за създаване на задълбочено и всеобхватно споразумение за свободна търговия (ЗВССТ), което ще даде най-вече възможност за по-нататъшна либерализация на търговията със селскостопански продукти. 
            
            
               Терористичните нападения на 26 юни 2015 г. в Sousse провокираха реакция от страна на ЕС по отношение на необходимостта от по-нататъшна конкретна и целенасочена помощ на Тунис по пътя на политическия и икономически преход посредством действия, които могат да бъдат ефективни в краткосрочен план.
            
            
               На 20 юли 2015 г. Съветът по външни работи обсъди положението в Тунис и конкретните мерки, които ЕС би могъл да предприеме за неговото подобряване. Съветът прие заключенията относно Тунис
                  1
               , очертаващи действията, които трябва да бъдат предприети в подкрепа на политическия преход в Тунис и тунизийската икономика.
            
            
               В този контекст Европейската комисия предлага временна едностранна безмитна тарифна квота от 35 000 тона годишно за износа на маслиново масло от Тунис за Съюза под формата на автономна търговска мярка. Квотата ще бъде предоставена за срок от две години — от 1 януари 2016 г. до 31 декември 2017 г. Въпросното допълнително количество ще бъде достъпно след изчерпване на съществуващата безмитна тарифна квота от 56 700 тона, която беше заложена в споразумението.
            
            
               Маслиновото масло е основният продукт в селскостопанския износ на Тунис за ЕС. Неговият добив е важен компонент на икономиката на страната, осигуряващ пряка и косвена заетост на над един милион души, което представлява една пета от общата селскостопанска заетост. 
            
            
               Необходимо е да се отбележи, че тарифната отстъпка не следва да предопределя резултата от преговорите в областта на селското стопанство в рамките на ЗВССТ, които трябва да започнат през октомври 2015 г.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               
                  Правното основание на предложението е член 207, параграф 2 от Договора за функционирането на Европейския съюз. Инициативата е от изключителната компетентност на ЕС съгласно член 3, буква д) от ДФЕС. Поради това принципът на субсидиарност не се прилага.
               
            
            
               3.ОТРАЖЕНИЕ ВЪРХУ БЮДЖЕТА
            
            
               
                  Мерките може да доведат до слабо нетно увеличение на вноса, тъй като по-голямата част от увеличението на квотата вероятно ще замени сега действащия режим на активно усъвършенстване (около 50 000 тона маслиново масло годишно при режим на активно усъвършенстване), което ще доведе до намаляване на вноса по този режим. Отражението върху бюджета (на събраните мита) не може да бъде точно определено в количествено отношение, но се приема за незначително.
               
            
            
               2015/0218 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               относно въвеждането на спешни автономни търговски мерки по отношение на Република Тунис
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 207, параграф 2 от него,
            
         
         
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               в съответствие с обикновената законодателна процедура,
            
            
               като имат предвид, че:
            
            
               (1)Евро-средиземноморското споразумение
                  2
                представлява основа на отношенията между ЕС и Тунис.
            
            
               (2)В заключенията си от 20 юли 2015 г Съветът на Европейския съюз заяви, че Съюзът, след консултации с държавите членки ще проучи възможността за предприемане на извънредни мерки в подкрепа на икономиката на Тунис след терористичните нападения на 26 юни 2015 г. в Sousse, Тунис.
            
            
               (3)Маслиновото масло е основен селскостопански продукт в износа на Тунис за Съюза, а добивът на маслиново масло е важна част от икономиката на страната.
            
            
               (4)Съюзът може най-добре да помогне на икономиката на Тунис посредством осигуряване на привлекателен и надежден пазар за износ на маслиновото масло на Тунис — в съответствие с целите, определени в Европейската политика за съседство и в Евро-средиземноморското споразумение. За това са необходими автономни търговски мерки, които да дават възможност за внос на този продукт в Съюза въз основа на безмитни тарифни квоти. 
            
            
               (5)С цел да се избегнат измами предвижданите автономни търговски мерки следва да са обвързани със спазване от страна на Тунис на съответните правила на Съюза за произход на продуктите и процедурите, свързани с тях, както и на ефективното административно сътрудничество на Тунис със Съюза.
            
            
               (6)Запазването на стабилността на пазара на маслиново масло в Съюза изисква допълнителните количества, произтичащи от автономните търговски мерки, да се предоставят само след изчерпването на обема на годишната безмитна тарифна квота за маслиново масло, предвидена в член 3, параграф 1 от Протокол № 1 към Евро-средиземноморското споразумение.
            
            
               (7)Член 184 от Регламент (ЕС) № 1308/2013 на Европейския парламент и на Съвета
                  3
                определя правилата за управлението на тарифните квоти. Тези правила следва също да се прилагат по отношение на мерките, определени в настоящия регламент. 
            
            
               (8)С цел да се осигурят еднакви условия за прилагането на настоящия регламент, на Комисията следва да се предоставят изпълнителни правомощия във връзка със спазването на условията за предоставяне на преференциални режими. Тези изпълнителни правомощия следва да се упражняват със съдействието на Комитета за общата организация на селскостопанските пазари и в съответствие с Регламент (ЕС) № 182/2011 на Европейския парламент и на Съвета
                  4
               . 
            
            
               (9)Специфичните автономни търговски мерки, установени с настоящия регламент, са предназначени за облекчаване на икономическите затруднения, които Тунис изпитва в момента в резултат на терористичните нападения. Ето защо разглежданите мерки следва да бъдат ограничени във времето и да не влияят върху преговорите между ЕС и Тунис за установяване на задълбочена и всеобхватна зона за свободна търговия (ЗВЗСТ), които ще започнат през октомври 2015 г. Възможно е да се обмисли възможността за удължаване на срока на прилагане при изтичането на действащия в момента срок, ако пазарната конюнктура или напредъкът в преговорите по ЗВЗСТ оправдават предприемането на подобна стъпка.
            
            
               (10)С оглед на нанесените сериозните щети на икономиката на Тунис — и по-специално в туристическия сектор, от терористичното нападение в Sousse на 26 юни 2015 г., и необходимостта да се предприемат мерки за облекчаване на икономическото състояние на Тунис в краткосрочен план, се счита за целесъобразно да се предвиди изключение от осемседмичния срок, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               Преференциален режим
            
            
               Открива се годишна безмитна тарифна квота от 35 000 тона за внос в Съюза на необработено маслиново масло с произход от Тунис и с кодове по КН 1509 10 10 и 1509 10 90.
            
            
               Член 2
            
            
               Условия за предоставяне на право на тарифно третиране
            
         
         
            
               Правото на ползване на тарифната квота за внос, посочена в член 1 от настоящия Регламент, е обвързано с условието за спазване от страна на Тунис на правилата относно произхода на продуктите и свързаните с това процедури, предвидени в Протокол № 4 към Евро-средиземноморското споразумение.
            
            
               Член 3
            
            
               Достъп до годишната тарифна квота
            
            
               Годишната тарифна квота, посочена в член 1 от настоящия регламент, се предоставя само след изчерпването на обема на годишната безмитна тарифна квота за маслиново масло, предвидена в член 3, параграф 1 от Протокол № 1 към Евро-средиземноморското споразумение.
            
            
               Член 4
            
            
               Управление на квотата
            
            
               Комисията управлява тарифната квота в съответствие с член 184 от Регламент (ЕС) № 1308/2013.
            
            
               Член 5
            
            
               Временно суспендиране
            
            
               Когато Комисията установи, че са налице достатъчно доказателства, че Тунис не спазва условията, определени в член 2, тя може да приеме акт за изпълнение за пълно или частично суспендиране на преференциалния режим, предвиден в член 1. Този акт за изпълнение се приема в съответствие с процедурата по разглеждане, посочена в член 6, параграф 2.
            
            
               Член 6
            
            
               Процедура на комитет
            
            
               1.Комисията се подпомага от Комитета за общата организация на селскостопанските пазари, създаден съгласно член 229 от Регламент (ЕС) № 1308/2013. Този комитет е комитет по смисъла на Регламент (ЕС) № 182/2011.
            
            
               2.При позоваване на настоящия параграф се прилага член 5 от Регламент (ЕС) № 182/2011.
            
            
               Член 7
            
            
               Влизане в сила и прилагане
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от 1 януари 2016 г. до 31 декември 2017 г.
            
            
               Настоящият регламент е задължителен в своята цялост и се прилага пряко във всички държави членки. 
            
            
               Съставено в Брюксел на […] година.
            
         
         
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  Заключения на Съвета относно Тунис — документ № 11076/15
               
               
                  
                     (2)
                  Евро-средиземноморско споразумение за асоцииране между Европейските общности и техните държави членки, от една страна, и Република Тунис, от друга страна (ОВ L 97, 30.3.1998 г., стр. 2).
               
               
                  
                     (3)
                  Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
               
               
                  
                     (4)
                  Регламент (ЕС) №182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр.13).